b'\n_START_ARTICLE_\nVitaminas\n_START_PARAGRAPH_\nVitaminai\xc2\xa0\xe2\x80\x93 smulkiamolekuliai organiniai junginiai, kurie turi b\xc5\xabti gaunami su maistu ir organizmo naudojami ne energijai i\xc5\xa1gauti (kaip maistas), o kaip valdymo, kofermentin\xc4\x97s ir pana\xc5\xa1ios med\xc5\xbeiagos. Paprastai organizmas vitamino molekuli\xc5\xb3 negamina visi\xc5\xa1kai arba gamina pernelyg ma\xc5\xbeai._NEWLINE_Vitamino s\xc4\x85voka paprastai yra specifin\xc4\x97 r\xc5\xab\xc5\xa1iai, o mikroorganizmuose\xc2\xa0\xe2\x80\x93 net kamienams. Pvz., vitaminas C yra vitaminas tik auk\xc5\xa1tesniesiems primatams ir kai kuriems kitiems gyv\xc5\xabnams, ta\xc4\x8diau, pvz., \xc5\xbeiurk\xc4\x97ms jis n\xc4\x97ra vitaminas.\n_START_SECTION_\nIstorija\n_START_PARAGRAPH_\nVitamino termin\xc4\x85 1912 metais pirmasis pavartojo lenk\xc5\xb3 biochemikas Kazimieras Funkas (Kazimierz Funk). \xc5\xbdodis sudarytas i\xc5\xa1 lotyni\xc5\xa1ko \xc5\xbeod\xc5\xbeio vita (gyvenimas) ir priesagos -amin (aminas), kadangi tuo metu visi \xc5\xbeinomi vitaminai priklaus\xc4\x97 aminams, nors dabar \xc5\xbeinoma ir daug kitoki\xc5\xb3 klasi\xc5\xb3 vitamin\xc5\xb3. V\xc4\x97liau, atradus kitus vitaminus, paai\xc5\xa1k\xc4\x97jo, kad vitaminai yra \xc4\xafvairios strukt\xc5\xabros organiniai junginiai. Kai kurie j\xc5\xb3 neturi aminogrup\xc4\x97s ir azoto._NEWLINE_Pavadinimai vitaminams i\xc5\xa1 prad\xc5\xbei\xc5\xb3 buvo suteikiami, atsi\xc5\xbevelgiant \xc4\xaf ligas, kuri\xc5\xb3 simptomus jie panaikina (antirachito, antiskorbuto, antipelagros, antiberi\xc2\xa0\xe2\x80\x93 beri vitaminai). Ta\xc4\x8diau tam tikros avitaminoz\xc4\x97s sukelia labai \xc4\xafvairius ir kintamus simptom\xc5\xb3 derinius. Teigiama, kad vitamin\xc5\xb3 \xc5\xbeym\xc4\x97jimas raid\xc4\x97mis buvo prad\xc4\x97tas naudoti istorine j\xc5\xb3 atradimo tvarka A (pirm\xc4\x85j\xc4\xaf kart\xc4\x85 apra\xc5\xa1ytas 1913\xc2\xa0m.), B (B1\xc2\xa0\xe2\x80\x93 1926\xc2\xa0m.), C (1925\xc2\xa0m.), D (1922\xc2\xa0m.), E (1922\xc2\xa0m.), H (1935\xc2\xa0m.), K (1935\xc2\xa0m.). Ta\xc4\x8diau pirmiausiai vitaminu A buvo pavadintas antirachito vitaminas, kur\xc4\xaf dabar vadiname vitaminu D. B grup\xc4\x97s vitaminais buvo pavadinta vandenyje tirpi\xc5\xb3 organini\xc5\xb3 maisto med\xc5\xbeiag\xc5\xb3 frakcija.\n_START_SECTION_\nSvarba ir panaudojimas\n_START_PARAGRAPH_\n\xc5\xbdmon\xc4\x97ms reikalingi 13 skirting\xc5\xb3 vitamin\xc5\xb3. J\xc5\xb3 pats organizmas pasigaminti (susintetinti) negali, tod\xc4\x97l privalo gauti su maistu. Nors \xc5\xa1i\xc5\xb3 jungini\xc5\xb3 da\xc5\xbenai u\xc5\xbetenka gauti labai nedideliais kiekiais, organizmui jie yra b\xc5\xabtini, daugelis gyvybi\xc5\xa1kai svarbi\xc5\xb3 reakcij\xc5\xb3 be vitamin\xc5\xb3 pagalbos vykti negal\xc4\x97t\xc5\xb3._NEWLINE_Specialistai da\xc5\xbenai nesutaria d\xc4\x97l optimalios tam tikr\xc5\xb3 vitamin\xc5\xb3 paros doz\xc4\x97s, ta\xc4\x8diau \xc5\xbeinoma, kad per dideli vitamin\xc5\xb3 kiekiai organizmui gali b\xc5\xabti taip pat pavojingi kaip ir per ma\xc5\xbei. B\xc5\xabkl\xc4\x97, kai vitamin\xc5\xb3 organizme yra per ma\xc5\xbeai vadinama hipovitaminoze (kai j\xc5\xb3 tr\xc5\xabksta kriti\xc5\xa1kai\xc2\xa0\xe2\x80\x93 avitaminoze), o kai vitamin\xc5\xb3 yra pavojingai per daug\xc2\xa0\xe2\x80\x93 hipervitaminoze._NEWLINE_Tiek kriti\xc5\xa1kas stygius, tiek pavojingas vitamin\xc5\xb3 perteklius organizme gali sukelti stiprius negalavimus, kartais net mirt\xc4\xaf. Tuo tarpu yra toki\xc5\xb3 vitamin\xc5\xb3 (pvz., vit. C ar kai kurie B grup\xc4\x97s vitaminai), kuri\xc5\xb3 per dideli kiekiai didel\xc4\x97s \xc4\xaftakos nepadaro ir yra pa\xc5\xa1alinami su \xc5\xa1lapimu, ta\xc4\x8diau tr\xc5\xabkumas sukelia itin rimtas ligas. Vienos pavojingiausi\xc5\xb3 lig\xc5\xb3, atsirandan\xc4\x8di\xc5\xb3 d\xc4\x97l nepakankamo vitamin\xc5\xb3 kiekio\xc2\xa0\xe2\x80\x93 skorbutas (vit. C stoka), Beri-beri (per ma\xc5\xbeai vit. B\xe2\x82\x81), pelagra (tr\xc5\xabksta vit. B\xe2\x82\x83)._NEWLINE_Vitaminai, skirtingai nuo daugelio kit\xc5\xb3 su maistu gaunam\xc5\xb3 jungini\xc5\xb3, nenaudojami kaip energijos \xc5\xa1altinis ar statybin\xc4\x97 med\xc5\xbeiaga, jie reikalinga formuoti kofermentams, kurie b\xc5\xabtini daugeliui fermentini\xc5\xb3 reakcij\xc5\xb3 vykti.\n_START_SECTION_\nTransportavimas organizme\n_START_PARAGRAPH_\nVitamin\xc5\xb3 transportavimo organizme b\xc5\xabdas priklauso nuo j\xc5\xb3 tirpumo. Vandenyje tirp\xc5\xabs vitaminai gali b\xc5\xabti transportuojami laisvi kraujo plazma ir limfa, o riebaluose tirp\xc5\xabs vitaminai reikalauja sud\xc4\x97tingesni\xc5\xb3 perna\xc5\xa1os b\xc5\xabd\xc5\xb3. Vitaminai A, D, K ir E susijungia su chilomikronais, kurie gaminami \xc5\xbearnyno mukozini\xc5\xb3 l\xc4\x85steli\xc5\xb3. Vitaminai A ir D i\xc5\xa1 kepen\xc5\xb3 \xc4\xaf periferinius audinius perne\xc5\xa1ami specifini\xc5\xb3 suri\xc5\xa1an\xc4\x8di\xc5\xb3 baltym\xc5\xb3, kuriuos gamina kepen\xc5\xb3 l\xc4\x85stel\xc4\x97s. Taip pat nedideli kiekiai Vit. B1 Vit. B2 Vit. B12 Vit. H perne\xc5\xa1ami susijung\xc4\x99 su specifiniais suri\xc5\xa1an\xc4\x8diais baltymais. Dar vitaminai perne\xc5\xa1ami nespecifi\xc5\xa1kai susijung\xc4\x99 su albuminu (B2, Vit. B6) ar imunoglobulinais (Vit. B2), susijung\xc4\x99 su specifiniais tarpl\xc4\x85steliniais suri\xc5\xa1an\xc4\x8diais baltymais (TSB)(Vit. A, Vit. D, Vit. E, Vit. B2, Vit. B12), eritrocitais (Vit. E, Vit. B3, Vit. B6).\n_START_SECTION_\nAtsarg\xc5\xb3 kaupimas \xc5\xbemogaus organizme\n_START_PARAGRAPH_\nOrganizme prakti\xc5\xa1kai kaupiami tiktai riebaluose tirp\xc5\xabs vitaminai, jie sand\xc4\x97liuojami susieti su audini\xc5\xb3 lipidais. D\xc4\x97l \xc5\xa1ios prie\xc5\xbeasties did\xc5\xbeiausios atsargos yra sukauptos rielabalinio audinio nestokojan\xc4\x8diuose organuose, tokiuose kaip kepenys._NEWLINE_Vit. A\xc2\xa0\xe2\x80\x93 kepenyse, inkstuose, plau\xc4\x8diuose, antinks\xc4\x8di\xc5\xb3 ir k\xc5\xabno riebaluose, _NEWLINE__NEWLINE_Vit. D\xc2\xa0\xe2\x80\x93 plazmoje, k\xc5\xabno riebaluose, raumen\xc5\xb3 l\xc4\x85stel\xc4\x97se, _NEWLINE__NEWLINE_Vit. E\xc2\xa0\xe2\x80\x93 k\xc5\xabno riebaluose, antinks\xc4\x8diuose, s\xc4\x97klid\xc4\x97se, trombocituose, _NEWLINE__NEWLINE_Vit. K\xc2\xa0\xe2\x80\x93 kepenyse, labai nedideliais kiekiais _NEWLINE__NEWLINE_Vit. C\xc2\xa0\xe2\x80\x93 antinks\xc4\x8diuose, leukocituose, _NEWLINE__NEWLINE_Vit. B1\xc2\xa0\xe2\x80\x93 \xc5\xa1irdyje, inkstuose, smegenyse, raumen\xc5\xb3 l\xc4\x85stel\xc4\x97se,_NEWLINE__NEWLINE_Vit. B2\xc2\xa0\xe2\x80\x93 kepenyse, inkstuose, \xc5\xa1irdyje, _NEWLINE__NEWLINE_Vit. B6 ir Vit. B12 nedideli kiekiai kaupiami kepenyse, inkstuose, \xc5\xa1irdyje._NEWLINE__NEWLINE_Kiti vandenyje tirp\xc5\xabs vitaminai link\xc4\x99 b\xc5\xabti greit pa\xc5\xa1alinami i\xc5\xa1 organizmo, tod\xc4\x97l j\xc5\xb3 su maistu turime gauti nuolat.\n_START_SECTION_\nKlasifikacija\n_START_PARAGRAPH_\nVitaminai gali b\xc5\xabti skirstomi \xc4\xaf dvi grupes pagal tirpum\xc4\x85: tirp\xc5\xabs vandenyje ir tirp\xc5\xabs riebaluose.'